Z Á P I S N I C A   č. 1/2007

     z I. riadneho zasadnutia Obecného zastupiteľstva v Slaskej, konaného dňa 1. januára 2007 o 18,00 hod. v zasadačke obecného úradu.

Prítomní:
Podľa prezenčnej listiny boli prítomní poslanci obecného zastupiteľstva, starosta obce, administratívna pracovníčka obecného úradu, predsedníčka miestnej volebnej komisie.

Program:

1.)	Otvorenie
2.)	Určenie zapisovateľa a overovateľov zápisnice a uznesenia
3.)	Oznámenie výsledkov volieb do orgánov samosprávy obce
4.)	Zloženie sľubu novozvoleného starostu obce a prevzatie insígnií
5.)	Zloženie sľubu poslancov obecného zastupiteľstva
6.)	Voľby zástupcu starostu
7.)	Návrh na zriadenie komisií
8.)	Schválenie platu starostu obce
9.)	Diskusia
10.)	Schválenie uznesení
11.)	Záver

K bodu č. 1

Zasadnutie obecného zastupiteľstva otvorila doterajšia zástupkyňa starostu obce p. Anna Hricová, ktorá podľa prezenčnej listiny skonštatovala, že zastupiteľstvo je uznášaniaschopné. Po predložení bol program obecného zastupiteľstva jednomyseľne schválený v podobe, ktorá je uvedená v tejto zápisnici. „Za“ hlasovali všetci poslanci obecného zastupiteľstva.

K bodu č. 2

Za zapisovateľku zápisnice určila zástupkyňa starostu obce administratívnu pracovníčku obecného úradu sl. Zuzanu Mojžišovú. Za overovateľov zápisnice a uznesenia určila Ing. Arnošta Götha a Ing. Miroslava Hrica.

K bodu č. 3

Zástupkyňa starostu obce požiadala prítomnú predsedníčku miestnej volebnej komisie pre voľby do orgánov samosprávy obce p. Soňu Hurtíkovú, aby oboznámila všetkých prítomných s výsledkami volieb. Predsedníčka miestnej volebnej komisie prečítala zápisnicu volebnej komisie, z ktorej vyplýva, že za starostu obce bol zvolený p. Daniel Gelien a za poslancov obecného zastupiteľstva boli zvolení – p. Zdeno Fronc, Ing. Arnošt Göth, Ing. Miroslav Hric, p. Jozef Tölgyesi a p. Ľudmila Mojžišová. Predsedníčka uvedenej komisie prečítala zoznam a poradie náhradníkov za členov obecného zastupiteľstva. Kópia zápisnice miestnej volebnej komisie je prílohou tejto zápisnice. Nakoniec predsedníčka miestnej volebnej komisie všetkým zvoleným predstaviteľom obce zagratulovala a popriala im veľa úspechov. 

K bodu č. 4

Predsedajúca ďalej uviedla, že na to, aby sa novozvolený starosta obce mohol ujať svojej funkcie, je potrebné, aby zložil zákonom predpísaný sľub starostu obce. Následne uvedený sľub predsedajúca nahlas prečítala a novozvolený starosta obce svojim podpisom pod uvedený sľub deklaroval svoj súhlas s jeho obsahom. Po zložení sľubu novozvolenému starostovi predsedajúca odovzdala insígnie obce a tiež vedenie zasadnutia a zablahoželala mu k zvoleniu, ako aj prítomným zvoleným poslancom. Potom sa už slova ujal novozvolený starosta obce.

K bodu č. 5

Starosta obce oznámil prítomným, že hneď sa pristúpi k zloženiu sľubu poslancov obecného zastupiteľstva tak, že starosta obce prečíta zákonom predpísaný sľub a potom pristúpi k jednotlivým poslancom v poradí podľa najväčšieho počtu získaných platných hlasov, aby uvedený sľub podpísali. Starosta obce prečítal sľub poslancov obecného zastupiteľstva, ktorý následne všetci zvolení poslanci obecného zastupiteľstva podpísali bez výhrady. 

K bodu č. 6

Starosta obce prítomným oznámil, že v zmysle zákona o obecnom zriadení návrh na zástupcu starostu obce predkladá obecnému zastupiteľstvu starosta obce. Ako uviedol, býva nepísaným pravidlom v našej obci, že sa táto funkcia ponúkne poslancovi, ktorý získal najväčší počet hlasov. Toto pravidlo uplatnil aj starosta obce a verejne funkciu zástupcu ponúkol p. Zdenovi Froncovi, ktorý získal najväčší počet hlasov. Poslanec Fronc poďakoval starostovi obce za dôveru a ponuku vykonávať funkciu zástupcu starostu obce, ale túto funkciu odmietol s odôvodnením, že je členom obecného zastupiteľstva prvýkrát a nemá také skúsenosti, aby mohol hneď vykonávať funkciu zástupcu. Ďalej navrhol, aby túto funkciu zastával poslanec Göth. Starosta obce si tento návrh osvojil a navrhol poslancovi Arnoštovi Göthovi, keďže získal druhý najväčší počet hlasov, aby prijal nomináciu na post zástupcu starostu obce. Poslanec Göth tento návrh prijal. Starosta obce dal o tomto návrhu hlasovať. Poslanci tento návrh schválili. „Za“ hlasovali všetci poslanci obecného zastupiteľstva a teda zvolili poslanca Götha za zástupcu starostu obce.

K bodu č. 7

Návrh na zriadenie komisií predložil starosta obce. Navrhol, aby obecné zastupiteľstvo zriadilo Komisiu stavebníctva a životného prostredia, Komisiu mládeže, športu, kultúry a sociálnych vecí, Komisiu verejného poriadku a riešenia sporov a Komisiu pre ochranu verejného záujmu pri výkone funkcií funkcionárov obce. Poslanci tento návrh akceptovali a schválili. „Za“ hlasovali všetci poslanci obecného zastupiteľstva. Zároveň starosta obce navrhol, aby do funkcii predsedov predmetných komisií boli zvolení poslanci nasledovne: Komisia stavebníctva a životného prostredia – Ing. Miroslav Hric, Komisia mládeže, športu, kultúry a sociálnych vecí – p. Ľudmila Mojžišová, Komisia verejného poriadku a riešenia sporov – p. Jozef Tölgyesi a Komisia pre ochranu verejného záujmu pri výkone funkcií funkcionárov obce – p. Zdeno Fronc. Poslanci s týmto návrhom súhlasili a zvolili uvedených poslancov do funkcií predsedov predmetných komisí. „Za“ hlasovali všetci poslanci obecného zastupiteľstva.

  

K bodu č. 8

Starosta obce uviedol, že hneď na začiatku funkčného obdobia je potrebné schváliť aj plat starostu obce. Poslanec Jozef Tölgyesi navrhol, aby sa starostovi zvýšil plat, nakoľko je vo funkcii už tretie volebné obdobie a stále mu bol schvaľovaný len minimálny plat v zmysle zákona, keďže on sám zvýšenie odmietal. Tento návrh podporil aj poslanec Miroslav Hric, ktorý tiež poukázal na skutočnosť, že starosta obce od začiatku dostával len minimálny plat v zmysle zákona, naviac na vlastné náklady uhrádza mobilný telefón a internetové spojenie, dokonca v minulosti zabezpečil sponzorstvo na prevádzku služobného automobilu. Starosta obce poďakoval za snahu zvýšiť mu plat, ale sám konštatoval, že jeho plat zodpovedá finančným možnostiam obce a preto sa vzdáva možnosti zvýšenia platu. Poslanci Arnošt Göth a Zdeno Fronc uviedli, že asi treba rešpektovať stanovisko starostu obce a schváliť plat podľa jeho odporúčania. Potom poslanci schválili plat starostu obce v zmysle §-u 4 ods. 1 zákona č. 253/1994 Z.z. o právnom postavení a platových pomeroch starostov obcí a primátorov miest v znení neskorších predpisov. „Za“ hlasovali všetci poslanci obecného zastupiteľstva.

K bodu č. 9

V diskusii sa nikto neprihlásil o slovo. Starosta teda využil  ešte možnosť vystúpiť a predložil poslancom návrh, aby mu uznesením odporučili posúdiť potrebu aktualizácie vnútorných noriem obce na ďalšie zasadnutia. Poslanci tento návrh schválili. „Za“ hlasovali všetci poslanci obecného zastupiteľstva.

K bodu č. 10

Návrh uznesení predniesol starosta obce. Obecné zastupiteľstvo schválilo uznesenia v podobe spísaných uznesení č. 1/2007, 2/2007, 3/2007, 4/2007, 5/2007, 6/2007. „Za“ hlasovali všetci poslanci obecného zastupiteľstva.

K bodu č. 11

Starosta obce poďakoval všetkým za účasť na zasadnutí obecného zastupiteľstva a po dohode s poslancami určil termín ďalšieho zasadnutia na 1.2.2007.

Zapísala: Zuzana M o j ž i š o v á, v.r.

Daniel G e l i e n, v.r.
starosta obce

Ing. Arnošt G ö t h, v.r.
overovateľ

Ing. Miroslav H r i c, v.r.
overovateľ